ทองคำพุ่ง 31.4 ดอลล์
สัญญาทองคำตลาดนิวยอร์กปิดพุ่งขึ้นกว่า 30 ดอลลาร์ จากข่าว 6 แบงก์ชาติหนุนสภาพคล่อง
29 ต.ค. 2565

สัญญาทองคำตลาดนิวยอร์กปิดพุ่งขึ้นกว่า 30 ดอลลาร์ จากข่าว 6 แบงก์ชาติหนุนสภาพคล่อง
สัญญาทองคำตลาด COMEX (Commodity Exchange) ส่งมอบเดือนก.พ.พุ่งขึ้น 31.4 ดอลลาร์ หรือ 1.8% ปิดที่ 1,750.3 ดอลลาร์/ออนซ์
สัญญาทองคำทะยานขึ้นหลังจาก เฟด พร้อมด้วยธนาคารกลางยุโรป ธนาคารกลางอังกฤษ ธนาคารกลางแคนาดา ธนาคารกลางญี่ปุ่น และธนาคารกลางสวิตเซอร์แลนด์ ประกาศปรับลดอัตราดอกเบี้ยสว็อปดัชนีข้ามคืน (OIS) ลง 0.5% ซึ่งจะช่วยให้ธนาคารนอกสหรัฐสามารถระดมทุนดอลลาร์ได้อย่างคล่องตัวมากขึ้น
แถลงการณ์ของเฟดระบุว่า ความร่วมมือในครั้งนี้มีจุดประสงค์เพื่อบรรเทาภาวะตึงตัวในตลาดการเงิน โดยที่ผ่านมานั้นภาวะตึงตัวในตลาดการเงินได้ส่งผลกระทบต่อการปล่อยสินเชื่อให้แก่ภาคครัวเรือนและภาคเอกชน ทั้งนี้ การดำเนินการดังกล่าวจึงเป็นการกระตุ้นกิจกรรมทางเศรษฐกิจได้เป็นอย่างดี
เทรดเดอร์กล่าวว่า ตลาดทองคำนิวยอร์กขานรับมาตรการดังกล่าวเพราะเชื่อว่าจะช่วยบรรเทาวิกฤตการเงินในตลาดโลก หลังจากที่ตลาดการเงินได้รับผลกระทบอย่างหนักจากการล้มละลายของเลห์แมน บราเธอร์ส ในปี 2551
นอกจากนี้ ตลาดทองคำยังได้รับแรงหนุนหลังจากธนาคารกลางจีนประกาศลดสัดส่วนการกันสำรองของธนาคารพาณิชย์ (RRR) ลงอีก 0.5% โดยให้มีผลบังคับใช้ตั้งแต่วันที่ 5 ธ.ค.นี้เช่นกัน ซึ่งถือการดำเนินการครั้งแรกในรอบประมาณ 3 ปี เพื่อผ่อนคลายภาวะสินเชื่อตึงตัวและเพื่อกระตุ้นเศรษฐกิจที่ชะลอตัว